Document ID: 32007L0042

32007L0042
L 172/71
SLUŽBENI LIST EUROPSKE UNIJE
DIREKTIVA KOMISIJE 2007/42/EZ
od 29. lipnja 2007.
o materijalima i predmetima izrađenim od regenerirane celulozne folije koji dolaze u dodir s hranom
(kodificirana verzija)
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1935/2004 Europskog parlamenta i Vijeća od 27. listopada 2004. o materijalima i predmetima koji dolaze u dodir s hranom i stavljanju izvan snage direktiva 80/590/EEZ i 89/109/EEZ (1), a posebno njezin članak 5.,
budući da:
(1)
Direktiva Komisije 93/10/EEZ od 15. ožujka 1993. o materijalima i predmetima koji su izrađeni od regenerirane celulozne folije koji dolaze u dodir s hranom (2) značajno je izmijenjena nekoliko puta (3). Zbog jasnoće i racionalnosti navedenu Direktivu potrebno je kodificirati.
(2)
Mjere Zajednice koje se predviđaju ovom Direktivom nisu samo potrebne, već i neophodne za postizanje ciljeva unutarnjeg tržišta. Države članice ne mogu pojedinačno u dovoljnoj mjeri ostvariti te ciljeve. Nadalje, postizanje tih ciljeva na razini Zajednice već je predviđeno Uredbom (EZ) br. 1935/2004.
(3)
Za postizanje cilja iz članka 3. stavka 1. Uredbe (EZ) 1935/2004 u pogledu regenerirane celulozne folije primjeren je instrument bila posebna direktiva u smislu članka 5. te Uredbe.
(4)
Sintetički omoti od regenerirane celuloze trebali bi se urediti zasebnim odredbama.
(5)
Način utvrđivanja odsustva prijelaza bojila treba se utvrditi u kasnijoj fazi.
(6)
Dok se ne utvrde kriteriji čistoće i metode analize, na snazi bi trebale ostati odredbe nacionalnog zakonodavstva.
(7)
U ovom slučaju je za postizanje cilja iz članka 3. stavka 1. Uredbe (EZ) 1935/2004 dovoljno utvrditi popis odobrenih tvari te njihovih graničnih količina.
(8)
Međutim, bis(2-hidroksietil)eter (= dietilenglikol) i etandiol (= monoetilenglikol) mogu u značajnoj mjeri prelaziti u određenu hranu, pa stoga da bi se izbjegla ta mogućnost treba kao preventivnu mjeru utvrditi najviše dopuštene količine tih tvari u hrani koji su bili u kontaktu s regeneriranom celuloznom folijom.
(9)
Radi zaštite zdravlja potrošača treba izbjegavati neposredan dodir hrane s otisnutim površinama regenerirane celulozne folije.
(10)
Potrebno je predvidjeti deklaraciju u pisanom obliku iz članka 16. stavka 1. Uredbe (EZ) 1935/2004 kod profesionalne uporabe regenerirane celulozne folije za materijale i predmete koji dolaze u dodir s hranom, osim onih koji su po svojoj prirodi namijenjeni za takvu uporabu.
(11)
Pravila koja se primjenjuju na regenerirane celulozne folije trebaju biti prilagođena prirodi sloja koji je u dodiru s hranom. Kriteriji za regenerirane celulozne folije s premazom koji se sastoji od plastike trebaju dakle biti različiti od onih za regenerirane celulozne folije bez premaza ili s premazom dobivenim od celuloze.
(12)
U proizvodnji svih vrsta regenerirane celulozne folije, uključujući regeneriranu celuloznu foliju s premazom koji se sastoji od plastike, trebaju se koristiti samo odobrene tvari.
(13)
Kod regenerirane celulozne folije s premazom koji se sastoji od plastike, sloj koji je u dodiru s hranom sastoji se od materijala sličnog plastičnim materijalima i proizvodima koji dolaze u dodir s hranom. Stoga je primjereno da se pravila predviđena Direktivom Komisije 2002/72/EZ od 6. kolovoza 2002. o plastičnim materijalima i predmetima namijenjenim da dolaze u dodir s hranom (4) primjenjuju i na takve folije.
(14)
Radi dosljednosti zakonodavstva Zajednice, provjera usklađenosti regenerirane celulozne folije s premazom koji se sastoji od plastike s najvišim dopuštenim količinama prijelaza prema Direktivi 2002/72/EZ treba se izvesti u skladu s pravilima iz Direktive Vijeća 82/711/EEZ od 18. listopada 1982. o utvrđivanju osnovnih pravila potrebnih za ispitivanje migracije sastojaka plastičnih materijala i predmeta koji dolaze u dodir s hranom (5) i Direktive Vijeća 85/572/EEZ od 19. prosinca 1985. o utvrđivanju popisa modelnih otopina za ispitivanje migracije sastojaka plastičnih materijala i proizvoda koji dolaze u dodir s hranom (6).
(15)
Mjere predviđene ovom Direktivom u skladu su s mišljenjem Stalnoga odbora za prehrambeni lanac i zdravlje životinja.
(16)
Ova Direktiva ne smije dovoditi u pitanje obveze država članica u vezi s rokovima za prijenos u nacionalno zakonodavstvo i primjenu Direktiva kako je utvrđeno u dijelu B Priloga III.,
DONIJELA JE OVU DIREKTIVU:
Članak 1.
1. Ova je Direktiva posebna direktiva u smislu članka 5. Uredbe (EZ) 1935/2004.
2. Ova se Direktiva primjenjuje na regeneriranu celuloznu foliju u smislu opisa iz Priloga I. koja je namijenjena za dodir s hranom ili koja, zbog svoje namjene, dolazi u dodir s hranom te koja:
(a)
sama po sebi predstavlja gotov proizvod; ili
(b)
čini dio gotovog proizvoda koji sadrži i druge materijale.
3. Ova se Direktiva ne primjenjuje na sintetičke omote od regenerirane celuloze.
Članak 2.
Regenerirane celulozne folije iz članka 1. stavka 2. pripadaju jednome od sljedećih tipova:
(a)
regenerirana celulozna folija bez premaza;
(b)
regenerirana celulozna folija s premazom dobivenim od celuloze;
ili
(c)
regenerirana celulozna folija s premazom koji se sastoji od plastike.
Članak 3.
1. Za proizvodnju regenerirane celulozne folije iz članka 2. točki (a) i (b) smiju se koristiti samo tvari ili skupine tvari navedene u Prilogu II. u skladu s navedenim ograničenjima.
2. Iznimno od stavka 1., tvari koje nisu navedene u Prilogu II. smiju se koristiti ako se koriste kao bojila (boje i pigmenti) ili ljepila, pod uvjetom da nema tragova prijelaza tvari u ili na hranu koje se može utvrditi validiranom metodom.
Članak 4.
1. Za proizvodnju regenerirane celulozne folije iz članka 2. stavka (c) do oblaganja premazom smiju se koristiti samo tvari ili skupine tvari navedene u Prilogu II. u skladu s navedenim ograničenjima.
2. Za proizvodnju premaza kojim se oblaže regenerirana celulozna folija iz članka 1. smiju se koristiti samo tvari ili skupine tvari navedene u prilozima od II. do IV. Direktive 2002/72/EZ, u skladu s navedenim ograničenjima.
3. Ne dovodeći u pitanje stavak 1., materijali i predmeti izrađeni od regenerirane celulozne folije iz članka 2. točke (c) moraju biti u skladu sa zahtjevima članaka 2., 7. i 8. Direktive 2002/72/EZ.
Članak 5.
Otisnute površine regenerirane celulozne folije ne smiju doći u dodir s hranom.
Članak 6.
1. U svim fazama stavljanja na tržište, osim u fazi maloprodaje, materijali i predmeti izrađeni od regenerirane celulozne folije moraju biti popraćeni deklaracijom u pisanom obliku u skladu s člankom 16. stavkom 1. Uredbe (EZ) br. 1935/2004.
2. Stavak 1. ne primjenjuje se na materijale i predmete izrađene od regenerirane celulozne folije za koje je prema njihovoj prirodi jasno da su namijenjeni za dodir s hranom.
3. Ako su predviđeni posebni uvjeti uporabe, materijali ili predmeti izrađeni od regenerirane celulozne folije moraju biti tako označeni.
Članak 7.
Direktiva 93/110/EEZ, kako je izmijenjena direktivama iz dijela A Priloga III. stavlja se izvan snage, ne dovodeći u pitanje obveze država članica u vezi s rokovima za prijenos u nacionalno zakonodavstvo i primjenu direktiva kako je utvrđeno u dijelu B Priloga III.
Upute na Direktivu stavljenu izvan snage tumače se kao upute na ovu Direktivu i čitaju se u skladu s korelacijskom tablicom iz Priloga IV.
Članak 8.
Ova Direktiva stupa na snagu dvadesetog dana od dana objave u Službenom listu Europske unije.
Članak 9.
Ova je Direktiva upućena državama članicama.
Sastavljeno u Bruxellesu 29. lipnja 2007.

Labels: 0
1
17
20